Даниил Хармс
Когато съпругата замине някъде сама…

Превод от руски: Ася Григорова, 2001

chitanka.info

Когато съпругата замине някъде сама, мъжът й се върти из стаята и място не може да си намери.

Ноктите му порастват страшно, главата му се тресе, а лицето му се покрива с дребни черни точки.

Квартирантите успокояват изоставения и го хранят със свинска пача. Но напуснатият мъж губи апетит и пие предимно гол чай.

А в това време жена му се къпе в езеро и случайно закача с крак коренище под водата. Изпод коренището се подава щука и ухапва жената за петата. Жената с писък изскача от водата и се затичва към къщи. А насреща й — дъщерята на хазяите. Жената й показва ранения си крак и я моли да го превърже.

Вечерта съпругата пише писмо на мъжа си и подробно описва злополуката.

Мъжът прочита писмото и го обхваща толкова силно вълнение, че изпуска чашата с вода, която пада на пода и се счупва.

Мъжът събира парчетата и си порязва ръката.

След като превързва ранения си пръст, мъжът сяда да пише писмо на жена си. После излиза на улицата, за да го пусне в пощенската кутия.

Но на улицата мъжът намира кутия от цигари, а в кутията има 30 000 рубли.

Мъжът спешно привиква с писмо жена си и двамата си заживяват щастливо.

1935 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.